Nagyon bájosak a kertben elhelyezve, vagy a teraszra állítva, csüccsentve az ilyen cserépemberkék. Kertészetekben megvásárolhatók - arccal, ruhával megfestve -, de elég borsos áron. Az alul csatolt képsorok lépésről-lépésre nyomon követhetően mutatják meg, hogyan tudod magadnak elkészíteni. A cserepeken kívül, gyakorlatilag csak egy erősebb rafia, spárga, vagy műanyag zsinór szükséges hozzá. Amelyik képen hosszában kettévágott cserepet látsz (kéznek, lábnak), az természetesen műanyag.
Nem túl nagy kézügyesség szükséges ahhoz sem, hogy egy kis festékkel kedved szerint 'felöltöztesd', erre is csatoltam motiváló képeket. A virágültetésnél arra ügyelj, hogy ne olyan kerüljön bele, ami körben lelógva fut, mert akkor gyakorlatilag eltakarja a 'fejet'. Amennyiben kövirózsákat ültetsz bele - amelyek idővel dúsan, félgömb alakban kidomborodva növik be a felső cserepet - akkor télen is mutatós kerti dekorációd lesz.
Egy kis kreativitással egyszerű virágcserepekből is hangulatos téli díszítőelemeket varázsolhatsz. Először mindenképpen színezni kell őket, majd ezt követően jöhet díszítésül az arc, haj kialakítása festéssel, vagy ahogy a harmadik képen látható, dekorációs ragasztószalaggal. Az így kialakult 'cserépemberke' fejre tehetsz gyertyát, vagy mécsest, de ha egy színes, vastag zoknit húzol rá sapkaként, akkor kertben, teraszon, lépcsőn elhelyezett kültéri díszként is szolgálhat.